# vraja-rīti-cintāmaṇiḥ

## prathamaḥ sargaḥ

yal loka-rīti-śruti-pīti-mātrāl

lokottarātmānubhave pramodam |

muktvaiva muktāḥ spṛhayanti yasyai

tāṁ kṛṣṇa-līlā-vraja-bhūmim īḍe ||1||

śrī-kṛṣṇa-caitanya-rasa-svarūpam

advaitam ānandam ihādi-nityam |

lokair amṛśyaṁ vraja-loka-vaśyaṁ

bhajāmy avaśyaṁ śucito’py avaśyam ||2||

kāvyaṁ kaveḥ kāvyatayā prasiddhaṁ

kāvyasya kāvyaṁ ca yato’pi kāvyam |

tad eva kāvyaṁ mama kāvya-kāvyaṁ

vrajaika-kāvyaṁ param astu kāvyam ||3||

caitanya-rūpodita-rītim ekām

ekāntam abhyastum ahaṁ samīhe |

tat tat tadīyānugatokta-bhāvo

bhāvocito dhyeya ito na kāvyam ||4||

vaikuṇṭha-koṭyaś cita āsate’laṁ

brahmāṇḍa-koṭyo’pi cito’cito’pi |

sarvatra vṛndāvanam etad eva

yathā sa kṛṣṇaḥ pulināśanādau ||5||

idaṁ ghanībhūta-cid-eka-rūpaṁ

vṛndāvanaṁ yatra vasanti sarve |

śrī-kṛṣṇa-līlā-parivāra-rūpā

yathaiva kṛṣṇaḥ sa tathaiva te’pi ||6||

sarve ghanībhūta-cid-eka-rūpās

tathāpy aho prākṛtavat pratītāḥ |

parasparaṁ ceṣṭitam apy amīṣāṁ

vrajaika-līleti camatkaroti ||7||

yā pañcamāvasthiti-gāmi saṁvit

tad-vṛtti-rūpās tad-ananya-vṛttyā |

jānanti kṛṣṇaṁ nijam eva bandhuṁ

taṁ prākṛtam anya-janā na citram ||8||

sarvottamānām api sarvataḥ syāt

sva-nyūna-bhāvaḥ prabhu-bhakti-śaktyā |

pratyakṣam īkṣe vraja-loka etaṁ

taṁ prākṛtam anyatame cid-arcye ||9||

tenaiva tasyaiva vaśas tathaiva

tatraiva nityaṁ vilasaty alaṁ saḥ |

ātyantikair eva rahasya-rasyai

mādhurya-pūrair amita-prakāśyai ||10||

ato’tra yā prākṛta-lokavat-tal-

līlā paraiśvarya-viśeṣa-varṣā |

saivātirasyā cid-acit-praśasyā

mādhurya-sasyā mahatām upāsyā ||11||

vṛndāvanaṁ gokula-dhāma-goṣṭhaṁ

vrajaṁ ca nāmāni śubhāni yasya |

tadīya-lokīyam acintya-kṛtyaṁ

vāñchāmi kiñcid dayayaiva teṣām ||12||

tac cātyacintyaṁ cid-ananya-sāraṁ

cid-anya-bhāsaṁc ca tad ekam eva |

avāntarāneka-vibhedam ekaṁ

grāmā araṇyāni gavāṁ nivāsāḥ ||13||

sarvasya kaścit prakaṭaḥ prakāśaḥ

sadā bhṛśaṁ prākṛtavaj janādyaiḥ |

yaḥ prākṛtair eva yuto’pi līlā

prākaṭya-kāle pṛthu-varṇyavat syāt ||14||

tat-tac-chirobhūtam apāra-śobhaṁ

nandīśvaraṁ sādhu-gaṇā vadanti |

nandīśvaraṁ taṁ ca yadīya-rūpaṁ

śrī-nanda-rājālaye rājamānam ||15||

yadīya-pūrvottara-dakṣiṇeṣu

vasanti lokā hṛta-sarva-śokāḥ |

sānau puraḥ śrī-yuta-nanda-rāja-

purī purāṇām ataḥ purāṇā ||16||

prācīra-rājīra-citām asārair

gṛhāny alaṁ mārakatāni yasyāḥ |

stambhāḥ pravālaiḥ paṭalāni hemnā

yeṣāṁ vṛttiḥ sā sphaṭikair vibhāti ||17||

vaidurya-jātā vaḍabhī-samūhā

mahā-maho-nīla-maṇīndra-jāṭṭāḥ |

mahā-pratīhāra-varo’pi yasyāḥ

tat kauravindo vilasaty alaṁ sā ||18||

mukhya-prakoṣṭhe caturālaye’syā

bhāṇḍāra-gehaṁ varuṇasya diśyam |

śrī-kṛṣṇa-vāsaḥ śubha-dakṣiṇasthaḥ

śrī-rāma-dhāmottara-diśy udeti ||19||

prācyāṁ gṛhaṁ tādṛśam eva yatra

prācyāṁśa yasyānyatara-prakoṣṭhe |

sva-putra-bhadrāya nijeṣṭa-devaṁ

nārāyaṇaṁ sevata eva nandaḥ ||20||

kośālayasyānvita-dakṣiṇāṁśe

kṛṣṇasya dhāmnaḥ śubha-paścime’sti |

yā pāka-śālā dvaya-madhya eva

viśrāma-dhāmānuru rādhikāyāḥ ||21||

kṛṣṇasya dhāmno’nvita-dakṣiṇāṁśe

pākālayasyāpi virājamānaḥ |

ārāma āste sarasī ca yatra

raho manojñaṁ bahu-geha-vediḥ ||22||

yat pārśvayoḥ santi purāṇi-goduhāṁ

bhūrīṇi cārūṇi samāny alaṁ tayā |

paścāt tu nandīśvara eva rājate

nandīśvaro’yaṁ satataṁ sa vandate ||23||

teṣām api prānta-gatātyagamyā

prācīra-rājī-maṇi-jātajātā |

ratnālaye ratnaja-dehalīke

muktādi-ratnāvali toraṇālī ||24||

yān īkṣamānā nigadanti bhūyo

vimāna-vāsān iti martya-lokāḥ |

vaikuṇṭha-vāsān iti nāka-nāthāḥ

vaikuṇṭhagās te rasa-sāra-sāram ||25||

puraḥ pratīhāra-varasya yasyāḥ

samantataḥ pārśva-yugasya rasyāḥ |

purohitānāṁ ca purohitānāṁ

tataḥ pareṣāṁ ca tataḥ pareṣām ||26||

tataḥ pareṣāṁ ca puraḥ krameṇa

śreṇī mukhānāṁ parītaḥ parītāḥ |

tataś ca vīthī krama-paṇya-vīthi

vīthī ca madhye parato hi vīthī ||27||

prānteṣu yasyā nagarasya rasyāḥ

śṛṅgāṭakākhyān abhito’bhitas tāḥ |

śreṇī kṛtāḥ sūtra-nipāta-pātā

iva pratītā bahu paṇya-vīthyaḥ ||28||

nānā-maṇīnāṁ ghaṭitā ghaṭāni

lasat-patākā vara-mauktikānām |

prālamba-kāntās taruvad vasante

pravāla-vāra-praghaṇāḥ vipaṇyaḥ ||29||

kācid vasanta-śriya eva yadvan

nānā-prasūnair atisaurabhās tāḥ |

kaścin mahā-śaila-varā ivālaṁ

nānā-vidha-dravya-sugandhi-gandhāḥ ||30||

kāścin maṇīnāṁ khanayo yathā vā

nānā-maṇi-dyotita-dīpyamānāḥ |

kāścid vilāsi pravarā ivānyāḥ

kastūrikā-kuṅkuma-mukha-gandhāḥ ||31||

ānanda-vṛndāvana-rīti-leśaṁ

veśaṁ vidhātuṁ vacasāṁ kavīnām |

vīṇām iva spṛṣṭum ayogyatānāṁ

tān āṁśavat kiṁcana sūcayāni ||32||

sve sve sarasy eva hi yatra matsara

iti prayogaḥ kriyate kvacij janaiḥ |

strī-mekhalādau khala ity udīryate

yat komalādau mala-śabda ucyate ||33||

pradoṣa-doṣākara-roṣa-moṣa-

doṣādi-śabda-śrutir asti yatra |

sāyaṁ śaśāṅka-praṇayākhya-keli-

niśādi keṣv eva kadācid eva ||34||

chatrādi-daṇḍe śubha-cāmarādi-

daṇḍe ca daṇḍe śrutir asti yatra |

nīvyādi-keśādika eva bandhaḥ

samādhi-yogādika ādhi-śabdaḥ ||35||

kastūrikā-kuṅkuma-candanādi-

paṅkeṣu paṅka-śravaṇaṁ ca yatra |

kauṭilyam āste vara-kuṇḍalādau

kāṭhinyam apy asti śilādikeṣu ||36||

puṣpādi-dhulīṣu rajaḥ prayujyate

yatrāndhakāre tama ity udīryate |

dvandvaṁ ca yugme pavane ca mandatā

cāñcalyam āste hari-lokanāya ||37||

madhyādike kṣīṇaḥ pada-prayogo

yatrodakeṣv eva ca nīcagatvam |

viṣāda-dainya-śrama-moha-nidrā-

lasyādayo’pi vyabhicāri-bhāve ||38||

jānanti gā eva hi kāma-dhenuḥ

sāmānya vṛkṣān iti kalpa-vṛkṣān |

cintāmaṇīn yatra śilāvad eva

vrajasya kā sampadato hi vācyāḥ ||39||

yadīya-yoṣij-jana-saubhagīya-

śobhānti-śobhāt śrutayo’nvayus tāḥ |

yan-mādhurīṁ vīkṣya ramā mumoha

vrajasya tasyāstu kim atra varṇyam ||40||

yatraiva śuddha-praṇaya-svabhāvā

premnaiva jānanti paraṁ sva-bandhūn |

lokottarā lokavad eva taṁ ca

svaṁ svaṁ ca tatrāsti na kiṁ vicitram ||41||

guṇās tu te prākṛta-dharma-śūnyā

doṣā api syū rasa eva mānyāḥ |

nanda-vraje kautukam eva sarvaṁ

kharvaṁ vidhatte triguṇo’tha garvam ||42||

smṛtītihāsākhya-purāṇa-vede

santi pramāṇāni paraṁ tv ihāsya |

traikālikopāsaka-loka-sākṣāt-

kārāt sadedṛk-sthitir eva nityā ||43||

nityaiva sarvā yadi kṛṣṇa-līlā

tathāpy anityaiva matāpi kaiścit |

adeyatāto’tirahasyatā tasya

svecchayeti pravadanti tajjñāḥ ||44||

yatraiva vātsalya-raso’sti mūrtaḥ

śarīra-dhārīva viśuddha-sattvam |

saubhāgya-sāro nija-rāja-dhānyāṁ

śrī-nanda-nāmā vraja-rāja-rājaḥ ||45||

śrī-kṛṣṇa-pitre pitṛ-bhāva-bhāvaṁ

jānanti sarve sva-pitṛ-svabhāvam |

śrī-nanda-rājaṁ vraja-madhya-rājaṁ

sad-eka-rūpaṁ ca sad-eka-rūpam ||46||

yasyāsti gehe saha dharma-cāriṇī

cit-kalpa-vallīva śarīra-dhāriṇī |

vātsalya-sampatti-rasa-svarūpiṇī

yasyāḥ phalaṁ śrī-bhagavān svayaṁ maṇiḥ ||47||

yā śrī-yaśodā jagatī yaśodā

śrī-kṛṣṇa-vātsalya-rasaika-modā |

tam eva pāśena babandha roṣāt

tat-prema-citraṁ vavṛdhe’titoṣām ||48||

yatrāsate gopa-gaṇā agaṇyāḥ

kecid vrajeśasya sa piṇḍa-bandhāḥ |

sambandha-gandhā api ke’pi teṣāṁ

snehānubandhā akhilā mukunde ||49||

sarve satāṁ dharma-viśeṣa-mūrtayaḥ

patnyo’pi teṣām iva bhakti-vṛttayaḥ |

putrāś ca keṣāṁcana kṛṣṇa-sakhyakāḥ

kanyāś ca keṣāṁcana kṛṣṇa-kāmakāḥ ||50||

ye tat sakhā tat savayor vapuṣkaḥ

guṇaiś ca sarvair api tat-samānāḥ |

nityaṁ kumārāḥ sanakādivat te

tac-cittatāyāḥ kim aśakyatās te ||51||

kecit sakhāyo’tirahasya-mānyā

rahasya-sevāsv api ke’pi dhanyāḥ |

sakhī-samānāḥ subalojjvalādyāḥ

sadojjvalā ujjvala-dṛṣṭim āḍhyāḥ ||52||

yāḥ kṛṣṇa-kāntāḥ sakalā padābja-

nakhāśu-koṭi-jita-koṭi-candrāḥ |

saubhāgya-sārātula-kīrti-pārā

vārrmi-vārāpluta-veda-vārāḥ ||53||

yābhiḥ svayaṁ prāpta-vara-prasāda-

leśasya yogyā na babhūva lakṣmīḥ |

nāyaṁ śriyo’ṅga iti yan niruktaṁ

śrīmac-chukenāpi mahā-purāṇe ||54||

yāsāṁ na kāpi prabhunāpi śeke

tyaktuṁ vilāsāya kanīyasī yā |

yāvatya eva vraja-yoṣitas tās

tāvantam ātmānam ataḥ sa cakre ||55||

yāsāṁ guṇair eva gṛhīta-cetā

yābhiḥ sa reme bhagavān svayaṁ yaḥ |

tathaiva tasyaiva guṇais tam ātmā

rāmā bhajante pramadānucittāḥ ||56||

tāsāṁ śiraḥ sad-guṇa-ratna-mālikā

premāndhayārāma-suvarṇa-ketakī |

mādhurya-dhārā-dhara-vidyud-udyatā

vidyotate śrī-vṛṣabhānu-nandinī ||57||

ānanda-candrodita-kaumudī yā

śrī-mohanasyāpi sumohana-śrīḥ |

saundarya-nāmno nikaṣopalasya

suvarṇa-rekhā vṛṣabhānu-kanyā ||58||

lāvaṇya-pātho-nidhi-sāra-sampat-

kalā-kalāpākara-bhūmir ekā |

guṇākhya-ratnaugha-khaniḥ prasiddhā

śrī-rādhikā śrī-vraja-candra-kāntāḥ ||59||

gaurī sahasrād adhikāpi gaurī

śyāmā tathāpi śrutiṣu prasiddhā |

surūpiṇī yāpy asurūpiṇī ca |

sakhī kadambasya vibhāti rādhā ||60||

kecit parām eva vadanti lakṣmīṁ

līleti kecit kila tāntrikāyām |

ānandinī śaktir iti śrutiśāḥ

śrī-rādhikābhā vraja-candra-kāntāḥ ||61||

yasyā vaśe tasya tu sarva-śaktiḥ

sarvaiva līlā sakalā guṇāś ca |

saundarya-mādhurya-vidagdhatādyāḥ

sā rādhikā rājati kṛṣṇa-kāntā ||62||

yasyā lasan-mādana-bhāva-vaśyā

līlā rasāsvāda-viśeṣa-rasyāḥ |

kṛṣṇasya nityā vilasanty anantāḥ

sā rādhikā rājati kṛṣṇa-kāntā ||63||

yathaiva sarvair guṇa-rūpa-kelī

mādhurya-pūrair ati pūrṇa eva |

śrī-kṛṣṇa-candraḥ sa tathaiva rasyā

sā rādhikā rājati rādhikā sā ||64||

yasyā viśākhā lalitādayas tāḥ

sakhyaḥ priya-rūpa-guṇaiḥ samānāḥ |

mānena yasyā api yāḥ samānā

yā vīkṣya rādhā nija-śarma veda ||65||

yasyāḥ suhṛt-pakṣatayā prasiddhā

śyāmeti nāmā guṇato’pi yā sā |

yadīya-sauhārda-kṛte vidhatte

nityaṁ prayatnam ati-mādhurībhiḥ ||66||

yābhyāṁ yayor nāma vidhāya

nānā-śilpena kalpyāmbara-bhūṣaṇādi |

sampreṣitaṁ yat sahasā na veda

śrī-kṛṣṇa-candro’pi kim anya-vārtā ||67||

premṇe priyasyāram upekṣitaṁ

yat lokeṣu lajjādi tadaiva bhūyaḥ |

premṇi pragāḍhe tad-apekṣaṇaṁ tāḥ

kurvanti citraṁ kila kṛṣṇa-kāntāḥ ||68||

yatrāsate sāttvata-śuddha-dharmā

mūrtā ivorvī diviṣad-vareṇyāḥ |

tad-dharma-mātra-pratipādi-veda-

vaktāra eke rata-pāñcarātrāḥ ||69||

pratigrahaṁ ye vraja-rāja-dāna-

mātrasya kurvanti tad-eka-yojyāḥ |

kecit paraiśvarya-parāḥ pare ca

mādhurya-dhūryā vraja-rāja-sūnoḥ ||70||

tāmbūlikās tailika-mālikādyāś

caitanya-rūpā api nāra-dharmāḥ |

te nāra-dharmā api devatānāṁ

durlabhya-lābhā vraja-candra-bhāvāḥ ||71||

gavāṁ gṛhāṇām api yatra bhittiś

catuś-catuṣkaṁ sphaṭikākhya-ratnaiḥ |

gopānasī mārakatī ca vaṁśyāḥ

svarṇasya koṇeṣu tathā mahāntaḥ ||72||

gopān asīnāṁ pṛthu yac catuṣkaṁ

tat kauṇikaṁ yatra tu karuavindam |

mahāvaḍabhyo yata eva lagnā

nānā-maṇīnāṁ paṭalāni yatra ||73||

yeṣāṁ lasanty aṅgaṇa eva gāvaḥ

sarasvatī mūrtivad eva śuklāḥ |

manaḥ samānā avaśā vicitraṁ

tapasvi-saṅghā iva suvratāś ca ||74||

cintāmaṇi-vyūha-samāś ca kāma-

dughā nidāghā iva phulla-vatsāḥ |

sat-kāvyavat sundara-bhūri-varṇāḥ

veṇu-svanāyaiva sadorddhva-karṇāḥ ||75||

yatraiva bhūmau patitāḥ pratītāḥ

sa-jīva-garbhā iva kaumudīnām |

kailāśa-śailasya śila-śikhaṇḍāḥ

sañcāri śilā iva saṁlasanti ||76||

hiṇḍīra-khaṇḍā iva dugdha-sindhor

ye granthivac chrī-hara-hāsa-jātāḥ |

viśuddha-sattvasya ca māṁsa-piṇḍa-

tulyā bhramanto bhuvi bhūri-vatsāḥ ||77||

kiṁ gaṇḍa-śailāḥ sphaṭikācalasya

mahormayaḥ kiṁ tu mahā-payodheḥ |

sāyaṁ gṛhā ye munivac ca jīvan-

muktā iva svaira-cirā hi ṣaṇḍāḥ ||78||

yatrāsate garva-dharā ivaite

hambād akārā gala-kambalāś ca |

virakta-lokā iva puṅgavās te

mattā iva stabdha-suśoṇa-netrāḥ ||79||

nandīśvarasya priya-dakṣiṇasthas

tat saudaraḥ sodaravac cakāsti |

yatrālayaḥ śrī-vṛṣabhānu-nāmno

nāmnoditas tasya dharādhirājaḥ ||80||

śrī-nanda-rājaḥ sa yathā tathā

sa vrajasya rājā vṛṣabhānu-tejāḥ |

purīva tasyaiva purī ca tasya

putrī ca putraś ca tayor yaśolam ||81||

nandīśvaraḥ śrī-vṛṣabhānu-śaila-

madhye tu mad-dhyeyatam asvarūpam |

saṅketa-nāmāspadam eva śaṅke

premaiva tad-dvandva-varasya mūrtam ||82||

nandīśvarasyeśvara-koṇakande

paryanta-bhūmau vidhu-hṛdya-nāmā |

tasyaiva cūḍer vasu yāvaṭākhyā

pallī-maṇīnāṁ ghaṭitā ghaṭābhiḥ ||83||

purī praṇītā vṛṣabhānu-nāmnā

nirmāya yatrollasitā sutāyai

yan-mandirasyoparigāsvakāntaṁ

sā lokate tāṁ sa nijālayordhvāt ||84||

yadā gurūṇāṁ guruṇādareṇa

dareṇa ca vyagratamau purāntaḥ |

parasparaṁ tarhi vilokamānau

mānaucitāt sva-sva-puroparisthau ||85||

saṅketya yatra priyayā vilasya

prollasya rasyasya baṭasya mūle |

yāvais tad-aṅghrī racayāṁcakāra

nāmnāpi taṁ yāvaṭaṁ cakāra ||86||

śrī-kṛṣṇena kṛpā-bhareṇa guruṇā caitanyaṁ rūpeṇa yā

tal-līlā-rasa-dhāma dhāma janitā rītiḥ prakāśaṁ gatā |

tasyā leśā-viśeṣa-veśa-manane śrī-rīti-cintāmaṇau

sargo’yaṁ prathamo’bhavad bhuva-mude nandīśvaroddeśataḥ ||87||

iti prathamaḥ sargaḥ samāptaḥ |

# dvitīyaḥ sargaḥ

evaṁ vidhaḥ śrī-vraja-rāji-rājo

nandīśvaro’yaṁ parito vanāni |

nānā-vidhā yeṣu lasanti vṛkṣā

vallyo nikuñjāś ca vihaṅga-raṅgāḥ ||1||

yatrodgalad-guggula-picchileṣu

vartmasv aṭavyāḥ pracaranti |

parasparaṁ baddha-karā nijeśa-

yugasya līlā-samayānusārāḥ ||2||

yatrāṭavī-meṣa-mukhād udīrṇaṁ

saṁjīrṇa-kakkola-phalaiḥ sugandhi |

diśāṁ mukhaṁ tan-mahiṣaugha-śṛṅga-

kṣuṇṇatva-gādyaiḥ śaralādibhiś ca ||3||

yatrāṭavī-hasti-ghaṭā-vibhagna-

sac-chaklako pallavikā vibhānti |

vanīya-dhenu-gaṇa-jaggha-gandha-

tṛṇaiḥ sugandhīni diśāṁ mukhāni ||4||

kutrāpi kośaiḥ kavalī kṛtānāṁ

drākṣā-phalānāṁ bahu-guccha-gucchaiḥ |

sac-chāditāni cchavim ārabhante

bhuvas-talāny āmra-phalādibhiś ca ||5||

sat-karṇa-bhūṣā maricādi-gucchāḥ

pulinda-kāntāḥ pracaranti yatra |

tāmbūla-pūlaiḥ kara-bhaṅga-sadyaḥ

karpūra-rambhā-rasa-vāsitāsyāḥ ||6||

rasāla=mālā-pataśāvalībhir  
āmrātakaiḥ śrī-phala-jambubhiś ca |

palāśa-pūgāsana-nārikelair

madhuka-punnāga-yugaiḥ śirīśaiḥ ||7||

priyā bilvārjuna-karmaraṅgaiḥ

kapittha-lodhra-priyakākhya-yugmaiḥ |

lavaly-aśokair lakucaiḥ karīrai`r

yūthī-yugaiś campaka-yugmakaiś ca ||8||

tamāla-mālā-nava-mālikābhir

lavaṅga-jāti-dvaya-rāya-bilvaiḥ |

koṣātakī-parkaṭikā-baṭādyair

aśvattha-śālaiḥ khadiraiḥ śamībhiḥ ||9||

nānollasat-puṣpa-phalodya-citrair

vṛkṣaiḥ samantād bahuśo vanāni |

nānā-vidhaiś cāru-latā samūhaiḥ

śārī-śukādyaiḥ paśubhiś ca bhānti ||10||

(caturbhiś ca kulakam)

sitāsitair lohita-pīta-miśraiḥ

kahlāra-padmotpala-puṣpa-jātaiḥ |

taḍāga-vāpī-sarasī-nadībhī

rājanti haṁsādi-gaṇaiś ca yāni ||11||

karpūra-dhūlī-raciteva bhūmī

kvacit kvacit kuṅkuma-bhāviteva |

kastūrikā cūrṇa-kṛteva kācit

bhūmīva bhūmī kvacid arcya gandhā ||12||

kvacit tu bhūmī vividhaiva ratnair

nānā-vidhair mārakatī ca kāpi |

yatra sthite rādhikayāpi kṛṣṇe

vipakṣa īkṣeta jano janaikam ||13||

jāmbu-nadī rājati kāpi bhūmī

sad-indra-nīla-prakṛtiś ca kāpi |

yatra sthite rādhikayāpi kṛṣṇe

vipakṣa īkṣeta jano janaikam ||14||

sthalī kvacin mārakatī ca yatra

suvarṇa-gulma-druma-virud-ādyāḥ |

suvarṇa-bhūmau kvacid eva yatra

vṛkṣādikā mārakatā lasanti ||15||

kutrāpi sā paṅkaja-rāga-bhūmī

vīrud-drumādyā sphaṭika-prabhūtāḥ |

kutrāpi bhānti sphaṭikākhya-bhūmī

vally-ādikāḥ paṅkaja-rāga-jātāḥ ||16||

kvacid drumā mārakatā lasanti

suvarṇa-vallī-vara-vellitā ye |

kvacit suvarṇa-druma-sañcayā yān

veveṣṭi sā mārakatī ca vellī ||17||

kutrāpi vṛkṣāḥ sphaṭikā prabhūtā

sa vellitā paṅkaja-rāga-vallyā |

kvacid drumā paṅkaja-rāga-jātā

āliṅgitā sphaṭikākhya-vallyā ||18||

yo ratna-vṛkṣaḥ puru-ratna-śākho

nānā-maṇī pallavakāś ca śākhāḥ |

te pallavā bhūri maṇi-prasūtāḥ

prasūna-saṅghā bahu-bheda-gandhāḥ ||19||

vihāra-ratnā calataḥ patadbhir

maṇi-dravais tulya-sāraiḥ prapūrṇam |

bhū-bhūruhāṁ ratna-pṛthak-suratnair

bhātaṁ maṇī pakṣibhir ālavālam ||20||

svayambhuvo dhūrjaṭayaś ca sarve

prādurbhave suṣṭhu jaṭā ghaṭāyām |

succhāyakāḥ sūrya-samāś ca vṛkṣā

ābāla-śobhāḥ sanakādivac ca ||21||

bījaṁ vinā ropa-mṛte ca jātā

apālitā snigdhā vivardhitāś ca |

pakvair apakvair api pacyamānaiḥ

phalaiś ca puṣpaiś ca dalaiḥ sadāḍhyāḥ ||22||

cid-ātmakās tādṛśa-śaktimantaḥ

sarve’vatārā iva tasya rasyāḥ |

lokeṣu lokair avalokanīyā

lokā ivaite vraja-bhūmi-vṛkṣāḥ ||23||

svādhīna-kāntā iva yāḥ priyeṇa

sadopagūḍhās taruṇātulena |

vicitra-patrāṅkura-śobhitās tā

latā vilāsinya iva sphuranti ||24||

sadā samudyat-kalikāḥ sadaiva

yāḥ puṣpavatyo’pi sadā phalinyaḥ |

sarvāḥ suparvāṇa utācyutaika-

kāma-pradā yatra lasanti vallyaḥ ||25||

evaṁ vicitrais tarubhir latābhir

āmūlam utphulla sadā supuṣpaiḥ |

kuñjāni sarvatra lasanti yatra

viśrāmyati krīḍati ca vrajenduḥ ||26||

tā yatra kuñje pika-bhṛṅga-gīte

dīpāyitā oṣadhayojjvalanti |

lūmaiś camaryaḥ parimārjayanti

kastūrika-mṛgyaś ca sugandhayanti ||27||

catvāra evaṁ taravaś caturṣu

koṇeṣu yeṣām ubhayatra pārśve |

dve dve lateyāḥ kusumādibhis tā

nākramya ratnālayatāṁ prayātāḥ ||28||

stambhād ramās te vaḍabhī ca teṣāṁ

skandhākhya-śākhā-viṭapaiś chadāṁsi |

tad-bittayodvāś ca latā vibhaṅgyā

prālamba-cūḍā kalasāni puṣpaiḥ ||29||

evaṁ-vidhaiḥ sundara-sanniveśaiḥ

kuñjāni sarvatra vane vraje’pi |

vimāna-kārīṇi vimāna-bhānāt

vaikuṇṭha-gānām api lobhitāni ||30||

vanāni kuñjāni latā-drumāś ca

ye pakṣiṇo ye paśvavaś ca vānye |

kṣaṇān mukundekṣaṇa-mātrataḥ syuḥ

sarve praphullās tad-ṛte tv aphullāḥ ||31||

vrajeṣu nānā-vidha-sad-vaneṣu

nandīśvarasyeśvara-koṇa ārāt |

khelā-vanaṁ yatra rahasya-khelā-

khelālasābhir diviṣadbhir eṣyāḥ ||32||

yasmād asau śrī-yamunā-vrajendor

didṛkṣayānuvrajam āvrajantī |

nandīśvarānteṣu gaveṣayantī

babhrāma tatrāsaralā bhavantī ||33||

yatrodakādi-grahaṇa-cchalādyair

gopījanā te’bhisarantī bhūyaḥ |

gopī priyo’pi pravadanti gopī

ghaṭṭaṁ na ghaṭṭaṁ kurute sa kaṁ vā ||34||

śrī-kṛṣṇa-kelī-dyuti-vidyutānāṁ

brahmāṇḍa-sammaṇḍana-paṇḍitānām |

bhāṇḍāra-bhāṇḍaṁ sa vibhāti yatra

bhāṇḍīra-nāmā druma-vidrumaityaḥ ||35||

yatrākhilānām api vallavīnām

ārāma-dhāmāni mano-ramāṇi |

ramyāni kāmāni nikuñja-puñjā

muñjāṭavī mukhya-vanāni bhānti ||36||

sva-svābhilāṣeṇa gatāś ca yatrā-

lapanti nṛtyanti milanti tena |

kāntena kāntāḥ kṛta-kely-anantā

manoratho yāti manorathaṁ yat ||37||

vṛndā-vanānāṁ vilasad-vanānāṁ

vaikuṇṭha-kuṇṭhī-kara-vaibhavānām |

vṛndāvanaṁ nāma-vanaṁ guṇa-śrī-

vṛndāvanaṁ tat katamac cakāsti ||38||

yasyāsty aho kajjvala-jāta-jātā

samantataḥ sā parikheva kṛṣṇā |

namaj-janān majjanato viśuddhān

karoti yā kṛṣṇa-hṛdas tathāpi ||39||

paryāpta indīvara mālikeva

sasāra hāra-pratimeva devyāḥ |

vṛndāvanasyāsita-śāṭikeva

virājate śrī-yamunā nadī sā ||40||

saptaiva sindūn api sapta lokān

saptāvṛtīḥ sāsti vibhidya saurī |

vaikuṇṭha-goloka-gatā bhramanti

vṛndāvanaṁ sevitum ālavālam ||41||

yasyā jale dūra-gatā gate’pi

vṛndāvanasyaiva samantataḥ syāt |

āvarta-lakṣaṁ sthiti-lobha-lakṣaṁ

yathā dhani-dvāri sulobhi-cittam ||42||

yasyā asau śyāma-rasa-pravāhaḥ

śyāmasya taṁ śyāma-rasa-pravāham |

uddīpayann eva nimajjayan syāt

svasmiṁś ca tamsiṁś ca tad-ālibhis tam ||43||

yasyā pravāheṣv api jīva-jātā

muhur muhur mastaka-mūrdhayanti |

didṛkṣavaḥ śyāma-raseṣu magnā

śyāmāgamāśaṅki-dhiyeva mugdhāḥ ||44||

yasyā dvayoḥ sundara-pārśvayoḥ staḥ

sopāna-māle vara-ratna-jāle |

śobhākhya-devyā iva danta-paṅktī

śrī-kṛṣṇa-susmāraka-śuddha-śaktī ||45||

sopāna-jātau maṇijau dvi-pārśve

madhye ca yasyāḥ salila-pravāhaḥ |

śrī-kṛṣṇa-veṇu-dhvani-pānato’mī

bhavanti sadyo viparīta-rūpāḥ ||46||

sarvāṇi tasyāḥ pulināni candra-

cūrṇāni yac-candrikayānvitāni |

śrī-rāsa-līlā-rasa-saubhagāni

nāmāni yeṣāṁ tad avekṣaṇāni ||47||

madhye’pi tasyāḥ pulināni yeṣu

kuñjāni kutrāpi lasanti teṣām |

vihaṅgamā aṅgana ullasanti

govinda-sandarśana-lālasātaḥ ||48||

vṛndāvanasyaiva samantato’syāḥ

sarve’vatārā iva te’vatārāḥ |

sva-premadāḥ sva-smaraṇena kintu

sadyo vrajendro’pi cittam atra ||49||

vṛnāvanaṁ taṁ paritas taṭe’syā

āmrādi-vṛndāvali-maṇḍalī yā |

pūrvāsti apūrvā-sakalāntarāntar-

nikuñja-śālā-vidhu-dṛg-rasālāḥ ||50||

drākṣādikānāṁ kusumāvalīnāṁ

rambhā samūhasya ca maṇḍalāni |

krameṇa madhye kanakasya bhūmī

ratnācalas tatra ca kalpa-kuñjam ||51||

kutrādi-dīrghāḥ sama-sūtra-pātā

iva kvacin maṇḍala-bandhanena |

dvitrāḥ kvacic chreṇaya eka-jātyā

kutrāpi nānā-vidha-jātibhiś ca ||52||

āmrādikānāṁ kva ca pañcaṣā yā

ūrdhveṇa śākhādibhir apy anyūnāḥ |

tā nātiriktāḥ sukha-kṛtrimā kiṁ

puṣpāvalīnām api tādṛśās tāḥ ||53||

tamāla-mālā api tādṛśas tāḥ

kutrāpi nānā-vidha-pādapānām |

vanaṁ dhanī-bhūtam atīva citraṁ

vipakṣa-dṛṣṭer api duṣpraveśam ||54||

madhye nikuñjāḥ kvacid eva teṣāṁ

kutrāpi ratnottama mandirāṇi |

kutrāpi vṛndā parivāra-śālāḥ

sarvāsu dikṣv eva samullasanti ||55||

vṛndāvanaṁ laukika-vad yadīdaṁ

tathāpi lokottara-loka-hāri |

rājño yathātyanta-vilāsinaḥ syād

ārāma-ramyatvam atiprasāri ||56||

ṣaṇṇām ṛtūnāṁ pṛthag eva ṣaṭ cet

padāni stat sva-guṇaiḥ sa yatra |

vṛndāvanenduḥ prati vāsaraṁ tat

sarvartuṁ līlānubhavaṁ tanoti ||57||

tathāpi sarvartava eva nityaṁ

vṛndāvane’smin praṇayanti sevām |

yeṣāṁ prasūnaiḥ kṛta-bhūṣaṇās tā

vṛndāvanenduṁ praṇayanti gopyaḥ ||58||

vṛndāvanendoḥ sakala-priyāṇāṁ

vṛndāvane’smin vilasanti kuñjāḥ |

brahmānubhūtīr api mocayanti

yeṣāṁ dyutīnāṁ kalayāpi guñjāḥ ||59||

vṛndāvane’smin paśu-pakṣiṇo

ye vṛkṣā latādyā api yatra tatra |

sarve sadā sammukhayanti tasmin

vṛndāvanendor udayo’sti yasmin ||60||

ekas tu jātyāpi sa kalpa-vṛkṣaḥ

pare guṇair eva na jāti-rūpaiḥ |

tathāpi vṛndāvana-nāthavat te

līlānusāreṇa guṇodayāḥ syuḥ ||61||

vṛndāvane yadyapi kalpa-vṛkṣāḥ

sarve tathāpy eka udāra-gītaḥ |

yasyātule tatra tale tad-antas

tan mañju kuñje maṇi-mandiraṁ tat ||62||

ūrdhvordhvaṁ gehopari geham evaṁ

tat pañca-ṣaḍāṣṭa-navāni citram |

sarvatra madhye vara-karṇikāvat

samantato’ṣṭau dalavat prakoṣṭhāḥ ||63||

pare pare’nye ca tathaiva koṣṭhāḥ

sevā-parāṇāṁ śayanādi niṣṭhāḥ |

tan-mandirasyātula-saubhagasya syuḥ

prāṅgane’ṣṭāv api mandirāṇi ||64||

tāny aṣṭa diggāni sumadhyagaṁ tat

svakīya-śākhādibhir eva nityam |

svāṅgeṣu saṅkopayate drumo’sau

līlānukulebhya ṛte janebhyaḥ ||65||

kalpāga-kuñjaṁ nava-mandiraṁ tat

samantatas tasya pare’ṣṭha-kuñjāḥ |

tathaiva sarve nava-mandirās te

pratyekam anye’pi tataḥ pare’nye ||66||

yat kuñja-rājaṁ vṛta-kalpa-vṛkṣaṁ

vṛndāvaneśā lasitālayaṁ tat |

tataḥ sakhīnām atha kiṅkarīṇāṁ

samaṁ tat stat parataḥ krameṇa ||67||

sarvatra madhye vara-mandiraṁ yad

yūtheśvarī tatra gaṇeśvarī vā |

kāntena sākaṁ yadi rājate tat

tadālayas tat-para-mandireṣu ||68||

sa kalpa-vṛkṣas tad-adho nikuñjaṁ

tan-mandirāṇy apy aticitrakāni |

yāvan mukunda-priyayepsitāni

bhavanti tāvanti na tā vidanti ||69||

govinda-bhūmīti purāṇa-gītaṁ

yad yoga-pīṭhākhyam apīha tantre |

śrī-rādhayā śrī-vidhu-yoga-dhāma

śrī-kuñja-rājaṁ nigadāma nāma ||70||

yad dakṣiṇe rājati rāja-kelī

dola-sthalī yāti vicitra-śilpā |

ānanda-vṛndāvana eva yasyāḥ

svarūpa-śobhātiśayena rasyā ||71||

tad-dakṣiṇe dūrata eva kiṁcit

śrī-svāmi-govinda-pade saro’sti |

samantato yasya nikuñja-puñjāḥ

yeṣūllasanti bhramarāli-guñjāḥ ||72||

yad brahma-kuṇḍaṁ śiva-koṇa-tuṇḍaṁ

samantatas tasya ca kuñja-puñjāḥ |

yad uttare sā sad aśoka-vāṭī

dhāṭīva yā tad-dvaya-dhairya-luṇṭhe ||73||

gopīśa īśaḥ sa tad-īśa-koṇe

gopī-janānāṁ varado’rcanīyaḥ |

śrī-kṛṣṇa-saṅgāya yathā sa dūtī

jano vinodena mano dhinoti ||74||

tasyeśa-koṇe tad-adūra eva

taṭe taṭinyā naṭatīva bhāti |

vaṁśī-baṭo yasya tale sa-vaṁśīṁ

vaṁśīdharo vādayate priyāmyaḥ ||75||

yad-uttare naidhuvanaṁ vanaṁ tat

tan-nāma-gītaṁ śruti-citta-nītam |

so’ntarhito yatra parāṁ priyāṁ prāg

rāsonmukhībhyo ramayan priyābhyaḥ ||76||

sūryāspade nairṛta-koṇa-kande

kundotthavat kañja-nikuñja-puñje |

śrī-rādhikā-sūrya-samarcanāyair

navā javā rājati rāga-phullā ||77||

vāyavya-koṇe ca kadamba-mūle

yā bhadrakāly asti tad-arcanāyām |

sa gopa-kanyādika-cīra-cittaṁ

caurī cakārāsti ca cīra-coraḥ ||78||

koṇe’nalasyāsti sa vighna-rājo

yam arcayanti prayatāḥ priyaṁ tāḥ |

priya-prasaṅge’niśa-vighna-śaṅkāḥ

śaṅkā labhante’tra vinodyamena ||79||

prācyāṁ diśi prema-maya-prapūrṇa-

śrī-veṇu-kūpaṁ vilasaty alaṁ yat |

śrī-veṇu-vādyaiḥ svayam āvirāsīt

śrī-veṇu-pāṇeḥ parama-priyāyai ||80||

rāsonmukhe tyakta-samasta-kāntaḥ

kāntas tadā vādayad āśu veṇum |

raho vilāsena tayā yadābhūt

tasyāḥ pipāsārtiṁ pipāsayārtaḥ ||81||

śṛṅgāra-śāntau yad-adho nikuñje

śṛṅgārayāmāsa parāṁ priyā saḥ |

śṛṅgāra-nāmā sa baṭo’dhunāpi

saṅgīyate tat tad ivekṣate ca ||82||

yadā sa vaṁśī-baṭagaḥ sva-vaṁśīṁ

vaṁśīdharo’vādayad āśu tarhi |

dhīraḥ samīro’pi babhūva yatra

sthalaṁ ca tad dhīra-samīra-nāma ||83||

samantato yadyapi bhāti kṛṣṇa

kṛṣṇānurāgā pulināni tasyāḥ |

tathaiva sarvatra tathāpi vaṁśī

baṭo’ntimāny eva naṭanti manye ||84||

sarvatra kuñjottama-mandireṣu

vṛndādayaḥ pratyaham eva sāram |

śayyādikaṁ yā racayanti citraṁ

citraṁ sa kṛṣṇo’pi yad-īkṣaṇe syāt ||85||

tatraiva sarvāḥ prati vāsarādau

tāmbūla-sarvādyayathātathaṁ ca |

tat sarvam ālokya rasena citraṁ

cittaṁ drutaṁ tāś ca tathā drutāś ca ||86||

śrī-nandīśvara-mandirāntam abhito vṛndāvanendoḥ padaṁ

śrī-vṛndāvanam eva kānana-vanaṁ tatrollasad-rociṣā |

śrī-vṛndāvana-deśa-leśa-manane śrī-rīti-cintāmaṇau

tal-līlā-rasa-lobha-śobhanādayaḥ sargo dvitīyodayaḥ ||87||

iti dvitīyaḥ sargaḥ samāptaḥ |

||2||

--o)0(o--

# tṛtīyaḥ sargaḥ

vṛndāvaneṣv īdṛśa-vaibhaveṣu

mādhurya-dhūrya-dhvajavad dhinoti |

govardhano nāma dharādhirājo

rājopacārair yuvarāja-rājam ||1||

nānā-vidhā ratna-vareṇya-vārāḥ

śilāyadīyā vilasanti yatra |

kṛṣṇasya siṁhāsana-pīṭha-

khaṭvā śayyādi-rūpā rasa-rājya-bhūpāḥ ||2||

yat kandarāḥ kuñja-vareṇya-puñjāḥ

śrī-kṛṣṇa kelī-rasa-mandirāṇi |

pṛthak pṛthak tat parama-priyādeḥ

suabhāgya-bhāgyottama-yogyatāni ||3||

parāya puṣpair madhubhir marandaiḥ

pravāla-vārair madhuraiḥ phalaiś ca |

nānā-vidhair yat taravo latābhiḥ

kṛṣṇasya sevāṁ racayanti tābhiḥ ||4||

yad dhātavo gairika-hiṅgulādyā

manaḥ śilākhyā haritāla-mukhyāḥ |

atipriyāḥ śyāma-śarīra-śobhā

lobhāya kurvanti vidhu-priyāṇām ||5||

kastūrikās tad-dhariṇair nisṛṣṭā

jātā svayaṁ kuṅkuma-sāra-jātāḥ |

karpūra-pūrāś ca sugandhayanti

kṛṣṇāya kṛṣṇā gurubhiś ca yatra ||6||

yatrāsti sā candana-sāra-jātir

na yatra sarpaḥ sa ca ced viṣaṁ na |

viṣaṁ ca cet kvāpi na duḥkhadaṁ

tad dhareḥ sukhaikaṁ hari-dāsa-varye ||7||

vyāvartate vāmya-vaśān mṛgākṣyāḥ

sarpādi-vīkṣādibhir eva sadyaḥ |

svayaṁ samāśleṣa-viśeṣa-lābho

hare raso’sau hari-dāsa-varye ||8||

kvacic chilā-nīla-maṇi-pravīṇāḥ

kutrāpi tā mārakataika-tānāḥ |

tāḥ padma-rāgāḥ sphaṭikāś ca kāścid

govardhanādrau vidhu-keli-kalpāḥ ||9||

jāmbunada-grāva-varān nirīkṣya

kṛṣṇāgrajo’raṁ vṛṣabhānujādhīḥ |

dūraṁ prayāti sphaṭikoccayāntāt

kṛṣṇāgrajo’tetyapisāpi yatra ||10||

kṛṣṇas tu jāmbunada-madhyam eti

muhuḥ sva-kāntā dyuti-biddha-buddhiḥ |

kāntādi tasyendra-maṇī śilāntaṁ

kānta-bhramāc chrī-hari-dāsa-varye ||11||

yasyāṅga-śobhā na vilobhayanti

kambā-nikuñjeṣu darīṣu dṛṣṭāḥ |

kṛṣṇasya kāntā nivahasya hārā-

dibhiḥ padālaktaka-carvitādyaiḥ ||12||

yasyendra-nīlī maṇir eva kṛṣṇo

jāmbunadāny eva tadīya-kāntāḥ |

tat kelayo yasya kuṭumba-bhāvā

govardhanaṁ taṁ kavayantu ke vā ||13||

sa tāṇḍavaṁ tāṇḍavinaś caranti

gāyanti bhṛṅgāś ca pikāś ca vīkṣya |

tanvanti tālaṁ bahu pakṣiṇo’nye

hares tu sevā hari-dāsa-varye ||14||

paryanta-bhūmiṁ parito yadīyāṁ

kṛṣṇasya khelāvali-lālitāni |

kuṇḍāni kuñjāni padāni bhānti

sannirjharās te paritaḥ sravanti ||15||

tat pūrvato dāna-nivartanākhyaṁ

kuṇḍaṁ yadīya-smaraṇena sadyaḥ |

śrī-rādhikā-tad-dayito’py udañcad-

romāñca-kampāñcita-sundaraḥ syāt ||16||

tato’pi pūrve para-rāsa-līlā-

valī-sthalī-sāti-valīyasī yā |

smṛtāpi tāṁ taṁ naṭyaty akāṇḍe

svīyerase candra-sarovaraṁ ca ||17||

govardhana-prāg-diśi dakṣiṇāṁśe

saṅkarṣaṇānanda-sarovaraṁ tat |

tat pūrvato rājati tac ca gaurī

tīrthaṁ na gauri-patir eti yat tu ||18||

sadā tayā tasya vihāra-hetoḥ

saubhāgya-bhāgyāmṛta-bhūri-bhāraḥ |

tasyāḥ priyaṁ yatra samasta-vidyā

patiṁ cakārāśu nikuñja-vidyām ||19||

saṅkarṣaṇaṁ dāna-nivartanaṁ ca

kuṇḍa-dvayaṁ yat tad-ura-madhye |

mahānna-kūṭotsavam ātanoti

ānanda-rājo yuva-rāja-rañjī ||20||

paścāc ca tasyollasitāspadeṣu

kṛṣṇasya kelī-kavalī-kṛteṣu |

śrī-dāna-ghaṭṭe sumaṇī-sughaṭṭe

yatrobhayor āsa vaco vilāsaḥ ||21||

tad dāna-kelī-kali-vāg-vilāso

vismāpayāmāsa na kaṁ janaṁ yaḥ |

tayor api śrota-taṭīm aṭann aṭan

naṭī karoty āśu manas tanūṁś ca ||22||

pucchaṁ mayūrākṛtiṁ kasya tasya

govinda-kuṇḍasya ca dakṣiṇāṁśe |

gala-sthalī mānasa-jāhnavī sā

nau-khelanaṁ yatra tayoḥ sadā syāt ||23||

nau khelanaṁ yatra tayoḥ śrutīnāṁ

pathaṁ kathaṁcid yadi tat prayāti |

tadaiva ruddhaṁ kurute balena

balena ca tyājayituṁ na śakyam ||24||

yasyās taṭe puṇḍraka-maṇḍapāni

trailokya-śobhā-rasa-maṇḍapāni |

tayor dvayor ujjvala-bhāvitāni

bhavanti nityaṁ hṛdi bhāvitāni ||25||

jala-sthala-sthaiḥ kusumair asīmaiḥ

saran-marandaiḥ kusumākarākhyaḥ |

padmākaro rājati kuñja-puñajair

girīndra-varyānanam eva kiṁ saḥ ||26||

gopī-svarūpāpti-para-prasūna-

praphullatāyai kusumākaro’yam |

śrī-nārado yatra babhūva gopī

snānaika-mātrād iti mohanoktiḥ ||27||

yaṁ pāṇinā pālayad īśa eva

yo pālayat tat paricāram eva |

krīḍaty ajasraṁ svayam eva yatra

sa kena varṇyo hari-dāsa-varyaḥ ||28||

śrī-rādhikā-kṛṣṇa-sarovare te

tat-prema-pūrṇe kila yasya netre |

govardhano bhāti sa-gopa-gopī

govardhano mādhava-mādhurībhyaḥ ||29||

lāvaṇya-vaṇyāmṛta-śuddha-kando

śobhā-samudrāti-śayāśayau ye |

mādhurya-cayācaya-cāru-mūle

śrī-rādhikā-kuṇḍa-mukunda-kuṇḍe ||30||

dvayos tayoḥ prema-maṇī khanī ye

vilāsa-ratnāvali-valli-bīje |

rasaika-rūpe madhura-svarūpe

kiṁ tau lasanta sarasī bhavantau ||31||

yayor vilokena tayoḥ pratītis

tayor iva syād anubhūti-bhūtiḥ |

sākṣād avāptiś ca tathānavadyā

sadyo bhavaty eva vadanti vidyāḥ ||32||

dvayoḥ sudurlabhyatayā yadi syāt

parasparotkaṇṭthita-bhūri-bhāraḥ ||

dvāv eva yad dvandva-samāśrayā tau

paraspara-prāpti-rasātisiktau ||33||

rādhaiva kuṇḍaṁ dravatāṁ gatābhūt

kṛṣṇekṣaṇānanda-bhareṇa manye |

kṛṣṇo’pi rādhekṣaṇa-moda-bhārāt

tenaiva tan-nāma-guṇād vikuṇḍau ||34||

kāruṇya-mātrātiśayāj janeṣu

svakīye mādhurya-bharānubhūtyai

tau stau dravantau sarasī bhavantau

majjanti santas tad ihollasantau ||35||

premaiva tad yugma-varasya yugmaṁ

kuṇḍasya manye tad ihāśu dhanyāḥ |

majjanti tan-majjana-mātram eva

premnīti nāmnāpi tayor dvi-kuṇḍau ||36||

tayo raso yo madhuraḥ sa eva

varṇaṁ dvayādyanta-viparyayeṇa |

virājate’tyanta-rahasya-bhāvān

majjanti tajjāḥ sara ity udīrya ||37||

tayor dvayor eva nikuñja-puñje

vilasya nānā-vidha-rasya-bhāvaiḥ |

nirīkṣituṁ kuṇḍa-yugaṁ sa kuñjaṁ

yugmaṁ tayoḥ syāt tu cakora-yugmam ||38||

dvayor ati-prīti-parasparaṁ tac

chrī-rādhikā-kuṇḍam akhaṇḍa-śobham |

samantato yasya nikuñja-puñjāḥ

sakhī-janānāṁ bhramarāli-guñjāḥ ||39||

tad-uttare śrī-lalitā-pramodaṁ

nikuñja-padmaṁ maṇi-mātra-sadmaḥ |

īśāna-koṇe kusumaika-kḷptaṁ

kuñjaṁ viśākhā-pramadaṁ prabhāti ||40||

pūrve yadīye’khila-citra-kuñjaṁ

citrā-pramoda-dala-puṣpa-citram |

pūrṇendu-kuñje’nala-koṇa-mūle

ya indulekhā-pramadaḥ pragītaḥ ||41||

yad-dakṣiṇe prema-nikuñja-varyaṁ

śrī-campaka-vallī-sukhadaṁ cakāsti |

yatra sthite rādhikayāpi kṛṣṇe

rādhām avīkṣyeva gataiva vṛddhā ||42||

yatnair ṛte nīla-nikuñja-kuñje

śrī-raṅga-devī-sukhadendra-nīle |

śrī-rādhayāsīnam avekṣya kṛṣṇaṁ

tāṁ ślāghayitvā jaratī gatāram ||43||

śrī-tuṅgavidyā-sukhadaṁ nikuñjaṁ

yatra paścime bhāty aruṇaṁ tadākhyam |

śyāvaṁ nikuñjaṁ kila vāyu-koṇe

sukhāya yan mārakataṁ sudevyāḥ ||44||

śrī-kuṇḍa-madhye’pi jaloparisthaṁ

vicitra-saṅkhyaṁ maṇi-mandiraṁ yat |

anaṅga-mañjary-anurāga-bhāgaṁ

bhāgaṁ vinā kas tad avaitu lokaḥ ||45||

śrī-kuṇḍam etan nikhilāś ca kuñjā

padaṁ ca panthāś ca yathā yathaiṣām |

govinda-līlāmṛta eti sarvaṁ

govinda-līlāmṛta-mānya-garvam ||46||

rahasya-līlāvali-valgu-nādāḥ

pramatta-rādhākhya yad ādi-pādāḥ |

nandīśvarād dakṣiṇa-paścimādau

yan-madhyataḥ kāmyavanādya-nādau ||47||

yatrākhilaiśvarya-mahārya-līlā

balī valīyasyavaleva līnā |  
mādhurya-caryācaya-cāru-varyā

cāryasya pādāmbuja-saurabheṣu ||48||

śrī-rāma-līlāvali-sākṣi-laṅkā

kuṇḍaṁ mahoddaṇḍa-rasābdhi-tuṇḍam |

yatroditā śrīla-mukunda-kelī

śrī-rādhikā-rañjana-mañju-puñjī ||49||

lukkāyanā khyāti vicitra-kelau

śrī-rādhayā mādhava-mādhurī sā |

yatroditā citra tad-āli-mālām

ālāpane citrayatīva yātau ||50||

evaṁ-vidhāneka-rasāspadāni

kuṇḍāni kuñjāni lasanti yatra |

kṛṣṇasya kāmyāni vanāni yatra

santīti tat kāmyavanaṁ vadanti ||51||

sūryasya mūrtiḥ-sarasī ca yatra

śrī-rādhikāyāś tad-arcanāyāḥ |

vadanti yac-chāntvanuvāsa saṁjñaṁ

tadīkṣaṇānīva tad-īkṣaṇāni ||52||

chadiḥ śilā yatra tadāhva-śaile

kṛṣṇasya nānā-kutukāspadāni |

kṛṣṇasya kautūhala-vāspadāni

kṛṣṇasya kautūhala-vāspadāni ||53||

nandasya navyo nilayo’sti yatra

ratnākaro ratna-saraś chalena |

līlāavaloke yutayaiva lono

lālitya-lālyaṁ lalitādi-kuṇḍam ||54||

parasparālāpa-madaṁ nipīya

parasparāṅgālasa-lagna-mattau |

vilokya tau lokayituṁ tadālyo

viccheda-gāyatra-tad-āhvayaṁ tat ||55||

taptvā na yad bhāvam avāpa lakṣmī

lakṣmī svabhāvaṁ kutukena nītvā |

sā kāntam ālāpayad eva yatra

kiṁvā na kautūhalam asti tatra ||56||

kṣīrodadhiḥ śeṣa-viśeṣa-rūpaṁ

sa śeṣa-śāyī svayam asti sāpi |

tat pāda-saṁvāhana-bhakti-namrā

sakhī janānāṁ kutukāya kamrā ||57||

mukhyeṣv iha dvādaśa-kānaneṣu

vṛndāvanendor akhila-priyāṇām |

kuñjādi-nānā-kutukāspadāni

lakṣmyāpi lakṣmyā hṛdi vāspadāni ||58||

śruti-prasiddhāny upakānanāni

hareś caturviṁśatir asti tatra |

tat kokilā-kānana-nāma yatra

saṅketitaḥ kokila-nāda āsīt ||59||

sarvānandathu-mūlam ekam atulaṁ līlaiva tasyā api

rūpaṁ tasya ca dhāma tatra paramaṁ mādhurya-mātraṁ param |

śrī-vṛndāvanam eva devata iha śrī-rīti-cintāmaṇau

tasyoddeśa-viśesa-leśa-kathane sargas tṛtīyottamaḥ ||60||

iti śrīmad-viśvanātha-cakravarti-viracita-śrī-vraja-rīti-cintāmaṇiḥ samāptaḥ ||